José Saramago

José de Sousa Saramago (født 16. november 1922 i Azinhaga i Portugal, død 18. juni 2010) var en portugisisk forfatter, dramatiker, oversetter og journalist. I sine arbeider fremstilte han vanligvis historiske begivenheter i nye perspektiver. Saramago forsøkte å fremheve den menneskelige faktoren bak hendelsene i stedet for å presentere den vanlige offisielle fremstillingen. Noen av arbeidene hans kan også ses på som allegorier.

Liv og virke

Bakgrunn 
Saramago vokst opp i en landbrukerfamilie i en liten landsby nord for Lisboa. Han utdannet seg til mekaniker etter å ha avbrutt andre studier av økonomiske grunner.

Karriere 
Han arbeidet innen flere forskjellige yrker, etterhvert for forskjellige forlag og aviser. Han var assisterende sjefredaktør i dagsavisen Diário de Notícias frem til 1975 da han måtte fratre tjenesten på grunn av de politiske begivenhetene i landet. Han virket en tid som oversetter, men kunne fra 1980-tallet forsørge seg som forfatter. 

Saramago fikk sitt internasjonale gjennombrudd i 1982 med romanen Memorial do Convento (Klosterkrønike) og ble tildelt nobelprisen i litteratur i 1998. Saramago har vært medlem av det portugisiske kommunistpartiet siden 1969, han var ateist og beskrev seg selv som pessimist. Hans oppfatninger skapte store kontroverser i Portugal, spesielt etter utgivelsen av Jesusevangeliet.

I 1988 giftet han seg med den spanske journalisten Pilar del Río, som også var oversetter av hans verk til spansk. Han var fra 1992 bosatt på Lanzarote (en av Kanariøyene).

Stil 
Saramagos språk var preget av lange setninger, og han brukte en tegnsetting som vanligvis ville blitt betraktet som ukorrekt. Han brukte ikke anførselstegn for å gjengi direkte tale. Mange av «setningene» hans kan være på en side eller lengre, da han ofte brukte komma der andre forfattere ville ha brukt punktum. Overraskende nok tar det ikke lang tid før leserne venner seg til denne unike prosastilen.

Sitat 
Svenska Akademien om Saramago: "Som med lignelser båret av fantasi, medfølelse og ironi stadig på nytt gjør en unnvikende virkelighet gripbar."

Om nobelprisen han vant: "Denne prisen er for alle portugisisktalende, men mens vi er inne på emnet: Jeg kommer til å beholde pengene."

Poesi 
 Os Poemas Possíveis, 1966
 Provavelmente Alegria, 1970
 O Ano de 1993, 1975

Romaner og noveller 
 Terra do Pecado, 1947
 Manual de Pintura e Caligrafia, 1977
 Objecto Quase, 1978
 Poética dos Cinco Sentidos – O Ouvido, 1979
 Levantado do Chão, 1980
 Memorial do Convento, 1982. – Utgitt på norsk som Klosterkrønike: Den vidunderlige historien om kjærligheten mellom Blimunda og Baltasar. Oversatt av Kjell Risvik. 1987
 O Ano da Morte de Ricardo Reis, 1984. – Utgitt på norsk som Det året Ricardo Reis døde, 1998
 A Jangada de Pedra, 1986. – Utgitt på norsk som En flåte av stein. Oversatt av Kjell Risvik. 1989
 História do Cerco de Lisboa, 1989. – Utgitt på norsk som Beleiringen av Lisboa. Oversatt fra portugisisk av Christian Rugstad. 1995
 O evangelho segundo Jesus Cristo, 1991. – Utgitt på norsk som Jesusevangeliet. Oversatt av Kjell Risvik 1993
 Ensaio sobre a cegueira, 1995. – Utgitt på norsk som En beretning om blindhet. Oversatt av Christian Rugstad 1996
 O conto da Ilha desconhecida, 1997
 Todos os nomes, 1997. – Utgitt på norsk som Alle navnene. Oversatt fra portugisisk av Christian Rugstad 2001
 A caverna, 2001.– Utgitt på norsk som Hulen. Oversatt av Kjell Risvik 2002
 O homem duplicado, 2002. – Utgitt på norsk som Den andre mannen. Oversatt fra portugisisk av Christian Rugstad 2004
 Ensaio sobre a lucidez, 2004. – Utgitt på norsk som En beretning om klarsyn. Oversatt av Kjell Risvik 2005
 As intermitências da morte, 2005. – Utgitt på norsk som Dødens uteblivelse. Oversatt av Kjell Risvik 2007
 A viagem do elefante 2008. – Utgitt på norsk som Elefantens reise. Oversatt av Kjell Risvik 2010
 Caim 2009. – Utgitt på norsk som Kain. Oversatt av Kjell Risvik 2011

Drama 
 A noite, 1979
 Que Farei Com Este Livro?, 1980
 A Segunda Vida de Francisco de Assis, 1987
 In Nomine Dei, 1993
 Don Giovanni ou o Dissoluto Absolvido, 2005

Essay 
 Deste Mundo e do Outro, 1971
 A Bagagem do Viajante: crónicas, 1973
 As Opiniões que o DL teve, 1974
 Os Apontamentos: crónicas política, 1976
 Viagem a Portugal, 1981 (Reisen til Portugal, 2001, reiseskildring)

Dagbøker 
 Cadernos de Lanzarote: diário [1-5], 1994–1998

Kritikk av staten Israel 
Som en kommentar til konflikten mellom israelerne og palestinerne, uttalte Saramago i 2003 at jødene ikke lenger fortjener "sympati for lidelsene de gjennomgikk under holocaust. . . . Å leve i skyggen av holocaust og forvente tilgivelse for alt de gjør på vegne av det de har lidd, virker fornærmende på meg. De lærte ingenting av lidelsene til sine foreldre og besteforeldre."  En jødisk menneskerettighetsgruppe, ADL, har karakterisert disse bemerkningene som antisemittiske. Abraham Foxman, direktør i ADL, uttalte: "José Saramagos kommentarer er et grovt fornærmende angrep, og avslører en uvitenhet omkring saken som vitner om fordommer mot jødene."

Saramago svarte med at kommentarene var rettet mot politikken den israelske staten førte mot palestinerne. Han har uttalt at Israel ikke med rette kan hevde å representere internasjonal jødedom, og at staten har brukt påstander om antisemittisme til å undergrave genuin kritikk av handlinger som ikke kan rettferdiggjøres, og ikke ville ha blitt godtatt dersom de kom fra en hvilken som helst annen stat i Midtøsten.

Jose Saramago Literary Award 
Jose Saramago Literary Award har blitt delt ut hvert annet år siden 1999 av Circulo de Leitores Foundation til en ung forfatter som har publisert sitt første verk på portugisisk i et portugisiskspråklig land. Prisen er til minne om at Saramago fikk Nobelprisen i 1998.

Referanser

Eksterne lenker 
 
 
 
  Biografi (fra nobelprize.org)
   Samleside på NRK.no

Portugisiske forfattere
Forfattere av reiseskildringer
Portugisiske nobelprisvinnere
Nobelprisvinnere (litteratur)
Personer fra distriktet Santarém
Portugisiskspråklige forfattere